**20. мај 2020.**

**БРАНИСЛАВ НУШИЋ (1864-1938)**

**„АУТОБИОГРАФИЈА“**

**О писцу:**

Алкибијад Нуша, познатији као Бранислав Нушић, био је српски писац драма, романа, прича и есеја. Сматра се зачетником реторике у Србији, а радио је и као новинар и дипломата. Своју прву комедију „Народни посланик“ написао је 1883. године .

1884. Нушић је дипломирао на Правном факултету у Београду, који је тада био у саставу Велике школе, највише образовне институције у Србији.

Најпознатија дела: **комедије** - „Госпођа министарка“, „Мистер Долар“, „Др“, „Покојник“, „Сумњиво лице“, „Прва парница“, „Аналфабета“, „Ожалошћена породица“, недовршена комедија „Власт“ и др., **романи** – „Општинско дете“, „Хајдуци“, „Аутобиографија“, **трагедија** – „Кнез Иво од Семберије“ и др.

1888. објавио је песму „Два раба“ у којој је исмевао монархију и краља Милана Обреновића, због чега је две године провео у тамници.

Нушић је био и војник који је учествовао у српско-бугарском рату као добровољац, а 1916. повлачио се са српском војском преко Албаније у Првом светском рату.

Преминуо је почетком 1938. и тог дана је фасада Народног позоришта у Београду била увијена у црно платно.

**\*\*\*\*\***

**Kњижевни род**: епика

**Књижевна врста**: аутобиографски роман

**Тема**: Писац пише о свом животу на један шаљив, тј. хумористичко-сатиричан начин.

„Аутобиографија“ има 26 поглавља, која обухватају период детињства, младости, па све до склапања брака (женидбе), а после женидбе, како каже сам писац, „човек и нема аутобиографије“.

Предговор „Аутобиографији“ је посебно занимљив, јер у њему Нушић објашњава разлоге писања аутобиографског романа. Каже да су га многи критиковали да нема духа ни талента. Одлучио се за овај подухват у својој шездесетој години живота како би са дистанце погледао своју младост, најдрагоценији део живота. Није жалио ни за чим, већ је само хтео да се насмеје. Он објашњава како свако од нас дође у ту фазу када сумира све животне резултате. Он је на шаљив начин објаснио све оно што већина нас доживљава током живота.

*„Opis ovoga života otpočeo sam sa rođenjem, nalazeći da je to najprirodniji početak. Polazeći od toga fakta, ja se nisam upuštao u stvari koje su prethodile mome rođenju, pošto o tome verovatno i nema nikakvih podataka. Autobiografiju sam završio ženidbom, nalazeći da posle ženidbe čovek i nema autobiografije...“*

\*\*\*\*\*

Одломак који вам се налази у Читанци на 198. страни, односи се на период основне школе и час српског језика. Нушић износи све недаће које деци изазивају падежи, заменице, глаголи, знаци интерпункције. Нушић каже да је запазио да ова наука има доста женских особина.

“Ne mislim ja na neodređeni i zapovedni način, ali mislim na ono što se oko svake žene, kao oko imenice u gramatici, vrzma po jedan član po kome možemo poznati kog je pola žena, a mislim i na to što žene, kao i imenice u gramatici, uvek imaju nastavak i što taj nastavak vrlo rado menjaju pri svakom novom padežu...“

Писање писмених састава у школи представљало је за Нушића и његове вршњаке праву „авантуру преживљавања“. Теме најчешће нису разумевали или су их погрешно тумачили. Из такве заврзламе настаје и читав хумор тумачења тема *Испеци па реци* или *Познај самога себе*.

**\*ЗАДАТАК ЗА ВАС:**

**Најпре прочитајте одломак у Читанци на странама 198 и 199.**

**\*На страни 199 у вашој Читанци налази се блок питања и задатака које ћете пробати да урадите и самостално их истражите. Будите креативни и покушајте да сваки ваш одговор садржи и дозу хумора. Угледајте се на вашег писца Бранислава Нушића**

*(припремила: проф. Марина Глинос)*